partiliste
En partiliste er en opstillingsform, især ved forholdstalsvalg, hvor partierne i modsætning til ved sideordnet opstilling opstiller deres kandidater i en prioriteret rækkefølge på lister, og hvor partiernes mandater som altdominerende hovedregel tilfalder kandidater fra toppen af listerne. Ved en såkaldt "lukket liste" skal de vundne mandater tilfalde kandidaterne fra toppen af listen og i dennes rækkefølge. 
Brugen af partiliste som opstillingsform ses primært blandt partier på den ideologiske venstrefløj, men også af og til hos andre partier, hvor man vil være sikker på, at bestemte personer faktisk får de mandater, som partiet eventuelt vinder ved valget.
Ved folketingsvalg er det først og fremmest Enhedslisten, der opstiller på partiliste, men også i et vist omfang SF. Ved kommunal- og regionalvalg opstiller 25-30 % af de mere end i alt 1.000 lister på partiliste, mens resten opstiller sideordnet.